पिर्लो कति ठीक-बेठीक ?
प्रशिक्षक माउरिजियो सारी बर्खास्त र त्यसको जिम्मेवारी आन्द्रे पिर्लोलाई । युभेन्ट्सले पछिल्लो साता तहल्काजस्तै मच्चायो । हुन पनि युभेन्ट्सले त्यस्ता प्रशिक्षकलाई नियुक्ति दिएको थियो, जसलाई प्रशिक्षणको काममा फिटिक्कै अनुभव छैनभन्दा हुन्छ ।
लन्डन — प्रशिक्षक माउरिजियो सारी बर्खास्त र त्यसको जिम्मेवारी आन्द्रे पिर्लोलाई । युभेन्ट्सले पछिल्लो साता तहल्काजस्तै मच्चायो । हुन पनि युभेन्ट्सले त्यस्ता प्रशिक्षकलाई नियुक्ति दिएको थियो, जसलाई प्रशिक्षणको काममा फिटिक्कै अनुभव छैनभन्दा हुन्छ ।उनी लिजेन्डरी खेलाडी थिए, त्यसमा कुनै शंका छैन । युभेन्ट्समात्र होइन, एसी मिलान र इन्टर मिलानमा उनले खेलेरे खुबै नाम कमाए । तर ‘क्वालिफाइड कोच’ हुनका लागि चाहिने ‘थेसिस’ उनले बुझाएका छैनन् ।त्यसैले प्रश्न जायज छ पिर्लो ? उनको आत्मकथाको नवौं अनुच्छेदमा लेखिएको छ, ‘मलाई प्रशिक्षक हुने मन छैन, यो काममा मलाई आकर्षण पनि छैन । यो खालि तनावको काम हो ।’ युभेन्ट्स यू–२३ टिमको प्रशिक्षक घोषित भएको १० दिनपछि उनी पूरा टिमकै प्रशिक्षक घोषित भए । यू–२३ टिममा खासै भन्ने हो भने तनाव हुन्न, तर क्रिस्टियानो रोनाल्डो सम्मिलित टिमको प्रशिक्षण गराउनु भनेको तनावैतनाव मात्र हो । रोनाल्डोले खेल्न छाड्नुअगाडि युभेन्ट्स चाहन्छ, युरोपेली च्याम्पियन्स लिग जित्ने ।यही कामका लागि पिर्लोको चयन वास्तवमै आश्चर्यजनक छ । खेलाडी छँदा उनी गज्जबकै थिए । यस्तै काम के उनले प्रशिक्षकका रूपमा पनि दोहोर्‍याउन सक्नेछन् त ? यो प्रश्नलाई अर्को पाराले पनि सोध्न सकिन्छ, के पिर्लो आएयता युभेन्ट्सको ब्रान्ड अझ मजबुत हुनसक्छ त ?सन् २०१७ को च्याम्पियन्स लिग फाइनल युभेन्ट्सले रियल म्याड्रिडसँग गुमाएको थियो । त्यसयता क्लबमा धेरथोक परिवर्तन आएको छ । जस्तो, युभेन्ट्स ब्रान्ड बलियो बनाउन क्लबले रोनाल्डो किन्यो ।तर सन् २०१८–०१९ को सिजन मासिमिलियानो एलेग्रीको नेतृत्वमा क्लबले राम्रो खेल्न सकेन, टिमले पस्केको फुटबल नीरस थियो । त्यसपछि सारी आए, युभेन्ट्सको खेल सुध्रिएन, अझ नीरस भयो । अझ क्लबको संघर्ष गर्ने छवि पनि धुमिलियो । क्लब अध्यक्ष आन्द्रे एग्नेली जोखिम उठाउन तयार छन्, त्यसैले सायद पिर्लोलाई उनले भित्र्याएका हुन् । मिलानका यी नायक युभेन्ट्सका पनि लिजेन्ड हुन्, उनको आगमनले क्लबको खेलमा यसपल्ट त रौनकता फर्कने विश्वास छ ।हुन पनि केही वर्षअघिसम्म युभेन्ट्सको खेल हेर्दा मज्जा आउँथ्यो । त्यो खेलमात्र थिएन, कला पनि थियो । रोनाल्डोको खेल हेर्न त सबै तयार छन् नै, पिर्लोले त्यो खेलमा अब मसला थप्ने प्रयास गर्नेछन् अनि रोनाल्डोलाई ती सबै खेलाडीले साथ दिनेछन्, जसलाई व्यक्तिगत खेलभन्दा टिमको प्रदर्शनमा बढी ध्यान हुनेछ । अब प्रश्न यही हो, के पिर्लोले खेलाडीका रूपमा जे जस्ता सफलता चुमे, प्रशिक्षक भएर त्यस्तै सफलता हात पार्न सक्नेछन् त ?जर्जियो किलेनीले पनि आफ्नो आत्मकथामा लेखेका छन् । जतिबेला सफल र नाम कहलिएका खेलाडी पछि प्रशिक्षक हुन्छन्, तिनले अनौठो समस्या सामना गर्छ । उसले सोच्न सक्छ, सबै खेलाडी म जस्तै हुँदो हो, तर हुन्न । खेलाडी छँदा त उसले तनाव भनेकै आफ्नो मात्र लिए हुन्थ्यो, तर प्रशिक्षक भएपछि यस्तो तनाव सबै खेलाडीको लिनुपर्छ । त्यसैले मानव व्यवस्थापनमा अलिकति पनि चुक्यौं भने प्रशिक्षक नराम्रोसँग चिप्लिन सक्छ, यसमा दुईमत छैन ।त्यसो त युभेन्ट्सले सारीलाई १४ महिनाअगाडि अनुबन्ध गर्दा पनि यस्तै अपेक्षा राखेको थियो । सारीको नेतृत्वमा नेपोलीले राम्रै आकर्षक फुटबल खेलेको थियो । उनको नेतृत्वमा चेल्सीले युरोपा कप जितेको हो । सारी खेलको सौन्दर्यतामा ध्यान दिने प्रशिक्षक पनि हुन् । उनको नेतृत्वमा युभेन्ट्सले सिरी ‘ए’ जितेको पनि हो । तर उनको काममा खोट लगाउने धेरै छन् । अहिले उनको स्थानमा पिर्लो ल्याउनु अझ जोखिम हो भन्ने त उत्तिकै छन् ।पिर्लोसँग प्रशिक्षकको अनुभव छैन । त्यसैले अबको दिन कुनै न कुनै मोडमा समस्या हुने छ नै । तर पिर्लोसँग केही राम्रा पक्ष छन् । जस्तो, उनी जत्तिको खेलाडीले सिरी ‘ए’ लाई जति बुझेका छन्, त्यो अरू कमैले बुझे होलान् । इटालीमा उनले तीनै ठूला क्लबका लागि खेलेका छन् । अब रोनाल्डोले सारीलाई जस्तो व्यवहार गर्न सक्छन्, त्यस्तै व्यवहार पिर्लोलाई गर्न सक्दैनन् । किनभने पिर्लो युभेन्ट्सका लागि त्यही हो, जुन रियलका लागि जिनेदिन जिदान हो ।खेलाडीका रूपमा पिर्लोले धेरैथोक जितेका छन्, त्यसैले रोनाल्डोले उनलाई सम्मान नगरेर सुखै छैन । पिर्लोलाई नजिकबाट चिनेकाहरू भन्छन्, प्रशिक्षक भएर उनका केही अपेक्षा छन्, जुन अन्य आधुनिक प्रशिक्षकमा पनि छ । जस्तो, खेलमा सुरुदेखि प्रभुत्व जमाउने, सकेसम्म बल आफ्नै नियन्त्रणमा राख्ने । तर पिर्लो, पेप ग्वार्डिओला र एटलान्टाका जियान पिएरे गास्पेरिनी जस्ता भने छैनन् । जसले आक्रमणका लागि रक्षांक्तिमा बलिदान दिने गर्छन् ।उनले आफ्नो आत्मकथामा भनेका छन्, ‘फुटबलको सबैभन्दा ठूलो सिद्धान्त हो, जसले कम गोल खान्छ, त्यही टिमले जित्छ ।’यो सिद्धान्तका कडा हिमायती पिर्लोले एउटा तथ्यमा अर्को सिजन खुबै ध्यान दिनेछन् । त्यो हो, त्यही कडिकडाउ डिफेन्स । यस सिजन युभेन्ट्सले लिगमा ४० गोलभन्दा बढी खाएको थियो भने जितको स्थितिबाट २१ अंक गुमाएको थियो । तर समस्या यहींनिर हुन सक्छ । धेरै डिफेन्समा ध्यान दिँदा फेरि खेल नै नीरस हुने त होइन ? -बीबीसी स्पोर्ट्सबाटतस्बिरहरु : रोयटर्स